**ТОЛЕРАНТТЫЛЫҚТЫҢ ФИЛОСОФИЯЛЫҚ НЕГІЗДЕРІ» ПӘНІ БОЙЫНША ДОКТОРАНТТАРДЫҢ ӨЗІНДІК ЖӘНЕ ОҚЫТУШЫМЕН БІРГЕ ӨЗІНДІК ЖҰМЫСЫН (ДОӨЖ) ДАЙЫНДАУ БОЙЫНША ӘДІСТЕМЕЛІК ҰСЫНЫСТАР**

Докторанттың өзіндік және оқытушымен бірге жасалатын өзіндік жұмысын ұйымдастырудың мақсаты – докторанттардың материалдарды толық игеріп, оны шынайы өмірде қалай қолдану қажеттілігін ұғынып, өзіндік тың ұстанымдар мен идеяларын ұсынып, берілген пікірлерге сыни көзқарастар қалыптастыра білуге үйрету, қажет кезінде оны дамытуға дағдыландыру болып табылады.

ДӨЖ/ДӨОЖ тапсырмалары мынадай талаптар бойынша құрылады.

**ДӨОЖ Тапсырмалары**

І. Көне замандағы мифтердің, қазақ әфсаналараның мазмұндарын баяндап, ондағы төзімділік ұстанымдарын ашып беру.

*Оқытушы-профессор бір мифтің мазмұнын баяндап, ондағы төзімділік идеяларын түсіндіріп береді, маңызы мен мағынасын, ондағы рәміздік, образдық бейнелерге герменевтикалық талдау жасап, демифологизацияның үлгісін көрсетеді, сәйкесінше әрбір докторант кез-келген мифті таңдап алып, оны осы үлгімен жазба жұмыс түрінде талдап, оқытушыға тексертеді, жұмыс нәтижесін тапсырады.*

ІІ. Діни дүниеге көзқарасты талдау және қазіргі заманғы діни ахуал жөнінде ашық пікірталас жүргізу. Докторанттың ойын еркін білдіруге мүмкіндік ашылады, өз ойын ашық білдіріп, пікірталсқа белсене қатысқан студенттер ескеріледі.

*Оқытушы-профессор қазіргі заманғы діни мәселелер жөнінде сауалдар тастайды.*

* *Діни төзімсіздіктің туындау себептері қандай?*
* *Діни экстремизм мен сектанттық бағыттардың қазіргі қоғамдағы ықпалы және онымен күресудің жолдары қандай;*
* *Әлемдік діндердегі төзімділік ұстанымдарын салыстырып көрсет: буддизм мен христиан, ислам мен буддизм т.б.*

ІІІ. «Төзімділіктің концептуальді негіздері» тақырыбы бойынша терминдер мен түсініктерді қайта таразылау. Әрбір докторант осы тақырып аясындағы терминдерді теріп жазып, оған түсініктемелер беріп, өздігінше мысалдар келтіруі тиіс. Жұмыс нәтижелерін оқытушыға арнайы тапсырады.

ІҮ. Антикалық философия дәуіріндегі төзімділік туралы пайымдауларды оны өз бетінше баяндап беру. Ол кейде әрбір докторантқа оқытушының жеке сауалы бойынша жауап беру арқылы жүргізілуі мүмкін, бұл жағдайда, әрбір докторантқа әртүрлі философтардың көзқарастарын талдау ұсынылады.

Ү. ОҚЫТУШЫ-ПРОФЕССОРМЕН ЭЛЕКТРОНДЫ ПІКІРТАЛАСҚА ҚАТЫСУ;

atash\_berik@mail.ru

Пікірталас тақырыптары:

 «Бақыт пен төзімділіктің арақатынасы қандай?»

«Төзімділік пен төзімсіздіктің өлшемдері қандай болуы тиіс?»

«Адамзат қоғамының төзімділігі сақталған және сақталмаған болашағын қалай елестетесіз?»

*Ескерпе: материал почтаның хатында емес, арнайы документте болуы тиіс және бірнеше рет пікір білдірілуі қажет.*

ҮІ. Өтілген тақырыптар бойынша тест сұрақтарын дайындау. Әрбір докторант өз бетінше 15 сұрақ дайындап береді, жауаптарын көрсетпейді және оны докторанттың өзі жауаптарын толық білуі оқытушы тарапынан сол сәтте тексеріледі.

ҮІІ. Өтілген материалдар бойынша оқытушы өзі дайындаған тест сұрақтарын береді, оның бірнеше нсұқасы болғаны жөн. Оның жауаптары оқытушы тарапынан тексеріліп, қателіктері сол сәтте айтылады.

ҮІІІ. Өтілген тақырыптар бойынша терминдердің мағынасы мен түсіндірмесі ауызша сұралады. Әрбір докторантқа түсіндірілмеген терминдер сұрақ болып қойылып отырылады.

ІХ. «Төзімділік пен төзімсіздіктің туындау себептері», «Төзімділіктің психоәлеуметтік астарлары», «Төзімділік психоәлеуметтік құбылыс» т.б. тақырыптар бойынша эссе жазу тапсырылады. А4 форматта 4 беттей. Эссе философиялық және ғылыми болып шығуы үшін және әркім өз бағытында шатасып кетпеуі үшін кемі 4 ғылыми сілтеме болуы талап етіледі.

Х. Әрбір докторант төзімділікке арналған философтардың даналық сөздері немесе афоризмдерін табуы тиіс. Ол кемінде 15 болуы қажет. Мысалы, Сократ: «Менің білетінім бір-ақ нәрсе ..», Әл-Фараби: «Әлемде даналық, адамда балалық бар» т.б.

ХІ. Әрбір докторантқа дін философиясындағы төзімділік туралы конспект жасау тапсырылады. Конспект тақырыптары:

1. Орыс философиясындағы толеранттылық мәселесі.
2. Ертедегі түркі мифологиясындағы төзімділік идеясы.
3. Ежелгі Үнді философиясындағы төзімділік туралы түсініктерге түсіндірме
4. Ежелдгі Қытай философиясындағы төзімділік туралы түсініктерге түсіндірме
5. Суфизм философиясындағы төзімділік идеясы
6. Адам мен табиғат арасындағы төзімділік қатынас идеясының жаңа тұжырымдамасы т.б.

ХІІ. Шығармашылық ойлау тестілері таратылады. Әрбір докторант өзі белгілеген жауаптарын түсіндіріп беруі тиіс. Бұнда жауаптардың дұрыс немесе теріс екендігі маңызды емес, докторанттың өзінің ойын негіздеуі маңыздырақ.

СОӨЖ-ді бағалау тәртібі

Тапсырмаларды толық мүлтіксіз орындағандарға – 25 балл, ал орташа деңгейде жартылай орындағандар – 15-20 балл аралығында болса, үстірт, шала орындағандарға – 10 баллға дейін. Жұмысты мезгілінен кешіктеріп немесе көшіріп алған жағдайда оларға – 0 балл қойылатын болады.

Аташ Б.М. – философия ғылымдарының докторы